ሌላው አቶ ግርማ በየጽሁፋቸው የሚያነሱት በተጠቀሰው ጽሁፍም ላይ በቀጥታም በተዘዋዋሪም የገልጹት ርሳቸው ቆራጥና ሐቀኛ ፖለቲከኛ እንደሆኑና፤ ፓርቲያቸው አንድነትም ጠንካራ ፓርቲ እንደነበረ ነው። ይህ ደግሞ ራስን ለማየት የማያስችለው ዶ/ር መረራ “የቡዳ ፖለቲካ” የሚሉት ለዘመናት ያልተለየን በሽታ ነው። አቶ ግርማ እንደሚሉት አንድነት ርሳቸውን የመሰለ ፖለቲከኛ በም/ሊቀመንበርነት የሚመራውና በአለት ላይ የቆመ ጠንካራ ፓርቲ ከሆነ፤ እንደምን በቀላል አውሎ ነፋስ ተገረሰሰ ብሎ ጠይቆ መልሱን በስሜት ሳይሆን በእውነት ለመፈለግ ከተሞከረ፤ የሚገኘው ውጤት ተቃራኒ ነው። ለዚህም ከብዙ በጥቂቱ ከቅርብ ወደ ሩቅ ሦስት ማስረጃዎችን ላቅርብ።
